**335/2**

**LUGANDA**

Paper 2

**July/Aug. 2023**

2½ hrs



**UGANDA TEACHERS’ EXAMINATIONS SCHEME**

**Uganda Certificate of Education**

**EBIBUUZO BY’OKWEGEZAAMU EBY’AWAMU**

LUGANDA

(Okusoma bwino, eby’obuwangwa ne Litulica)

**Olupapula olw’okubiri**

Essaawa bbiri n’ekitundu (2½)

**EBIGOBERERWA:**

*Olupapula luno lulimu ebitundu bisatu:* **A** *,***B** *ne* **C***.*

*Ddamu ebibuuzo* **byonna** *mu kitundu* **A** *ne* **B***.*

*Mu kitundu* **C***, ddamu ebibuuzo* **bisatu (3)****byokka***.*

*Ddamu ebibuuzo* **bitaano****(5)** *awamu.*

*© 2023 Uganda Teachers’ Examinations Scheme*

**Bikkula**

**EKITUNDU A**

1. Soma ekitundu kino n’oluvannyuma oddemu ebibuuzo ku nkomerero yaakyo.

Ebya “Guyidde wa munnange ekireku nga mpalabanya…” tusooke tubiveeko amaanyi tugamalire mu kukola okuzzaawo Obuganda, kubanga obwavu butusenkenya bulala ebiro bino kyokka nga n’ensonga kwe buva nazo weeziri.

Edda ng’Abaganda bakyawunya ekkalalume, buli kintu baakiwomangamu omutwe buli kintu ne bakikola bulungi ate n’obumalirivu.

Bannakyaggwe bakyajjukirwa olw’okubajja n’okukola amaato, ate nga ab’e Ssese bakyajjukirwa olw’okuvuba kwe baakolanga era mu buvubi obwo bw’etyo n’evaayo ebigambo bingi ebyagaggawaza Oluganda naddala mu bigambo by’okubala. Obadde olowooza nti ebigambo bingi bye tukozesa kati nga obusiriivu, obuwumbi! obutabalika oba obuse n’ebirala by’ava wa? Abaganda bandibadde babala ki ekyo ekiri mu bukadde, obutabalika n’ebiringa ebyo ng’ate ensimbi z’Abazungu zaali tezinnajja ate nga ne bwe zajja tewaali muntu yenna yali asobola kubeera na kakadde ka nsimbi oba buwumbi. Ab’ennaku zino abaakakolera emyaka emibale be balina obuwumbi.

Abavubi ebigambo ebyo be baabiyingiza mu Luganda nga babiggya mu mbala yaabwe ey’olubaale, anti abalunnyanja oluusi nga batunuulira emmunyeenye ezo nga batunuulira enjaka yaazo n’enninaana yaazo ne bazigeraageranya n’ebyenfuna oba entambula y’engendo zaabwe.

Abaganda abali mu ofiisi emirimu gyabwe gikoma eyo mu bibuga, tebagendako mu byalo okukubiriza bannabwe okukola ennyo, obutetenkanya n’okweterekerawo ku nsimbi ezinaabayamba ku lw’ebbiri. Kyokka ne mu byalo bannaffe abaliyo bakumalamu amaanyi, abamu bakeera kunywa ntabaazabakadde, abalala ababa bakoze naddala abavubuka tebeekozeemu mulimu, kulaajanira abo abeesobola bajje babasike ku mukono n’okubalagirira bwe basaanidde okukola, kye bandikoze ddi ne wa eri obutale.

Eyo nno ye Buganda yaffe gye tuzimbye era tutendereza nga twambadde amakanzu nga tukoloobya, “Ekitiibwa kya Buganda..” Ab’emmengo bagezezaako wewaawo, naye okusomoozebwa kukyali kunene, abavubuka bangi mu byalo bakeera kufuuwa maduli (enjaga)oba kugaaya bikoola nga mbuzi, eriiso ne litumbuka bulungi. Abalala bakeera mu bibanda kusiba ku mipiira ekyo bakikola emisana n’ekiro obudde kkejenge. Ate nno bava eyo baagala kulya bulungi.

Awo obukumpanya n’obusikuzi bw’ebintu ebitali biramule we butandikira. Mu kyalo okyasuza enkoko oba embuzi mu ffumbiro! Wa! Mpozzi ng’enkeera oyagala okifuuwe ng’okizza munda kabekasinge ng’osigazza mutwe,, ebigere, ebyenda n’akabaluwa nti, “Ebyo ebisigaddewo bibyo, bya mulunzi.”

Embuulire tefa yonna. Abaganda bwe bataasalirwe mangu magezi okukubaganyaako nabo ebirowoozo, bajja kusigala nga bakungiriza abo abakola be bagabidde ente, abasomye nga bo Katonda bwe yabawa, n’okutolotooma okulala kungi. Kyokka bambi basigale nga bakulembedde olukalala lw’abakozi b’ebikolobero, anti bw’otuuka mu makomera amannya nga Mubiru, Kirabira, Mugalu, ge gasinga obungi.

Naye oyo ye yali Omuganda? Ye ani atuloga?

Kitalo nnyo, kitalo ddala! Akuume.

**Bikkula**

**EBIBUUZO**

1. Bintu ki omuwandiisi by’agamba nti, tusooke tubiveeko?

*(obubonero 6)*

1. Lwaki Bannakyaggwe boogeddwako mu kitundu kino? *(obubonero 4)*
2. Nyonnyola engeri ab’ekibuga gye balina okwenyigira mu kukulaakulanya ebyalo. *(obubonero 2)*
3. Nyonnyola embeera z’Abaganda ab’edda. *(obubonero 4)*
4. Omuwandiisi atusiigidde atya ekifaananyi ky’abantu abakotoggera eby’enkulaakulana?  *(obubonero 2)*
5. Nyonnyola amakulu g’ebigambo bino nga bwe bikozeseddwa. *(obubonero 3)*

* Mpalabanya.
* Abalunnyanja
* Babasike

Okuva ku g- j teekako eky’okuddamu ekituukirako mu bufunze nga bwe kisoboka. *(obubonero 4)*

1. ………………………., gwe mutwe ogusaanira ekitundu kino.
2. Abatambuze mu nnyanja beesigama ku ki okuwona okubulira mu nnyanja?
3. ………..bw’otuuka mu makomera amannya nga Mubiru, Kirabia, Mugalu ge gasinga obungi kitegeeza nti,…………
4. Emboozi omuwandiisi agiwunzise ng’eraga nti Buganda eri ku mutindo ki?

**EKITUNDU B**

Ddamu nnamba **2(a)** ne **(2 (b)**

1. (a) Maliriza amakulu g’engero zino ag’omunda.
2. Ssekawuka kaali kakulumye, ……………………..
3. Omweyogereze, ………………….
4. Zikusooka, ……………………………
5. Akiika embuga, …………………………
6. Asimba emisogasoga, ……………………….
7. ………………., gye giggumiza ekibira.
8. ………………., tebulamu zziika.
9. ………………., kakira omukwano.
10. ………………., ekira eddembwe.
11. ………………., ng’eyanyaga emu.

(b) Nyonnyola amakulu g’engero zino ag’omunda. *(obubonero 5)*

(i) Ajjanjaba omulwadde, si y’amusikira.

(ii) Lubaale mbeera, nga n’embiro kw’otadde.

(iii) Awagenda ekkovu n’essonko.

(iv) Agali awamu ge galuma ennyama.

(v) Abangi bwe bakwebaza nga luweze.

**EKITUNDU C**

Ddamu ebibuuzo bisatu (3) byokka okuva mu butabo obw’enjawulo ng’akamu ku bwo ka bitontome. Toddamu bibuuzo bisukka mu kimu okuva mu katabo kamu.

**Bikkula**

**PRISCA NAKITTO: Nze Mbimaze.**

Ddamu nnamba **3(a)** oba **3(b).**

1. (a) “………..yagenda mu kibira okutema emiti n’asangayo omukazi omulungi eyamutwala omwoyo. Yamusaba amuwase, kyokka ng’omukazi alina ebbeere limu,…..yamusaba nti singa amufunira eryookubiri, asobola okulyessaako ne likwata ne linywera,…..omukazi yamusanga awaata era nga bw’ayonsa. Teyabaako ky’amugamba……..”
2. Omutemi w’emiti y’ani era ow’ebbeere erimu gw’asanze y’ani? *(obubonero 4)*
3. Nyonnyola ekikolwa ekyesisiwaza ky’akola n’ebikivaamu. *(obubonero 4)*
4. Nga weesigama ku muzannyo guno, nyonnyola abantu abakola bannaabwe ebikolwa ebiswaza. *(obubonero 12)*

**Oba**

(b) Nyonnyola eby’obuwangwa eby’enjawulo omuwandiisi kw’azimbidde omuzannyo “Nze mbimaze.” *(obubonero 20)*

**RUTH N KABOGGOZA: Amaggwa N’emitego Mu Buvubuka.**

Ddamu nnamba **4 (a)** oba **4 (b)**

1. (a) “……..ddala ogwo gwe gwali omulundi gwe ogwasooka okujjako era n’okubeerako mu Kampala. Kyokka yeewuunya nnyo ekibuga, Kampala obulungi n’obunene bwakyo; anti ng’atunula naye amayumba nga ge gamuziyiza okulengera ewala. Mwannyina ye yasooka okumutwala ku ssomero omuwala ayige ekkubo, era n’amutendeka okusala enguudo, wamu n’entunula y’omu kibuga mbu singa aligezaako okutunula omulolo nga bbaasi gw’erese, naddala nga bw’asala oluguudo mmotoka zigenda kumukoona. Kale omuwala ng’ayize amakubo yatandika okwetwala yekka.
2. Muwala ki ayeewuunya ennyo ekibuga Kampala era ani amutendeka okusala enguudo? *(obubonero 2)*
3. Nyonnyola ebikemo ebiremerera omuwala ono ayogerwako, ne bimulabisa nga munnakibuga atali mutendeke.  *(obubonero 18)*

**Oba**

(b) Nyonnyola eby’obuwangwa omuwandiisi by’akoonyeeko mu lugero luno. *(obubonero 20)*

**WAALABYEKI MAGOBA: Mbayiwa**

Ddamu nnamba **5 (a)** oba **5 (b)**

1. (a) “Tebaalwa nga bakkirira ku kawooteri gye baaliiranga eky’emisana okumala ekitundu ky’omwezi ekisinga obunene. Bombi baasaba Capati na bijanjaalo. Omuweereza ow’omu kawooteri olwatereeza essowaani ya Capati n’ebijanjaalo mu maaso ga ……… ne batandika okulya. Naye bagenda okulya ku bijanjaalo nga tebiyidde bulungi era nga tebyasiikiddwa nako, teekako okuba ebyolujjulungu, nga gy’obeera nti baleese mugga Kiyira gwonna ne bagubunduggula muli.

Baali bakyavumagana ebijanjaalo ate eno nga bwe babyepokera gye baakuba amaaso nga balaba abawala babiri…”

**Bikkula**

1. Emboozi eyo esimbuddwa mu ssuula ki era abo abasaba capati be baani? *(obubonero 3)*
2. Abawala aboogerwako wano be baani, era biki bye bakola ebikunyiiza mu ssuula eno? *(obubonero 8)*
3. Nga weesigama ku ssuula eno, leeta ensonga eziyinza okukwegombesa abawala aboogerwako wano.*(obubonero 3)*
4. Nyonnyola ku mbeera z’abo abaddukanya kawooteri kano. *(obubonero 6)*

**Oba**

(b) Nyonnyola ebizibu ebituuka ku bantu eb’enjawulo abali mu nsi ya Mbayiwa.  *(obubonero 20)*

**SSALI DAMASCUS: Obuwoomi Bw’ekitontome.**

Ddamu nnamba **6(a)** oba **6 (b)**

1. (a) Soma ekitontome kino n’oluvannyuma oddemu ebibuuzo ku nkomerero yaakyo.

**LWE NATAMBULA JJUUZI**

Okutambula kulaba,

Bw’okomawo n’obinyumya,

Gw’oluwadde bw’anyumirwa,

Naye n’aluseetulako,

N’oli bw’abuguumirira,

Ate n’asanyuukirira.

Lwe natambula, jjuuzi,

Lwe nagenda ewa ssenga,

Omukadde w’e Kanyanya,

Lwe nalinnya mu mmotoka,

Okusooka kwa byonna

Natawaana ne nkamala.

Ku maliiri g’olunaku,

Twabukeereza nkokola,

Ku luguudo ewa Lwere,

Okulinda kattakisi,

Katusomose Kanyanya,

Tulabe ku b’e Buwaya.

Teyalwa ne yeereeta,

Omugoba n’agisiba,

Emipiira gyasekamu,

Baaliwo ne beekanga,

Lw’emisinde gy’omugoba,

Kwe yazingira ekkoona.

**Bikkula**

Essanyu nze lye nnalina,

Bw’oligeraageranya n’oyo,

Ayokya enkoto gonja,

Bwe bulimba bw’ontamako,

Kumpima ku ky’otamanyi

Mu buzito n’obugazi.

Nagituula mu ntamba,

Nsobole okuketta ennyo,

Kye nawulira banyumya,

Okusowola nnyumirwe,

Nawulira bw’ebbinka,

N’atulaba n’atenda.

Yava mu kuseeyeeya,

N’edda mu kumyansa ate.

N’edda mu kubuuka oba,

N’etiriginya emizibu,

N’etebenta n’ekamala,

Olwo wamma n’ewenyuka.

Kye nnasaalirwa eby’embi,

Ye mukwano gwange ennyo,

Gwe nnasanga mu kkoona

Ne ngira mmuwuubireko,

Naye olw’embiro omuyaga,

Teyalaba ne mmuleka.

Waliwo kye nneewuunya,

Era kye nnali simanyi,

Bye bitonde n’ebitali,

Okutya embiro endiima,

Emmotoka z’ebbinka,

Mu ngeri gye byesegamu.

Obutooke bwaddukawo,

Obumwanyi bwaddukawo,

Ebifunvu byavaawo,

Amayinja geeyerawo,

Abatambuza ebigere,

Bonna badduka ekisezi.

Obusozi ssaabumanya

Nga ndaba etebenta nnyo

Naye bw’ebutaabutana

Mu Wakaliga ekikko

Embiro ne zinsitula

**Bikkula**

N’omubiri gwaddukawo,

Simanyi oba n’abandi,

Kyabaleeya kyabasika,

Naye kyampewuukiriza,

Nzenna ne njasaamirira,

Lw’okuleewa kwa mmotoka,

Ku misinde gy’omugoba.

Mu kiseera w’ozinira,

Oluyimba n’olumala,

Twali tuteredde bupya,

Ku bugenyi ewa ssenga,

Naye kye ndifa ndojja,

Mmotoka enyuma wamma.

**Ebibuuzo:**

1. Ani anyumya mu kitontome kino? *(obubonero 1)*
2. Omunyumya yeewulira atya? *(obubonero 4)*
3. Ekitontome kino kizimbiddwa mu ngeri ki? *(obubonero 12)*
4. Nyonnyola amakulu g’ebigambo bino nga bwe bikozeseddwa. *(obubonero 3)*

- Okuketta.

- Okusowola.

- Endiima.

**Oba**

(b) “Ebitontome bya Ssali Damascus kkuumiro lya byabuwangwa” Nyonnyola n’ebyokulabirako bye yeeyambisizza. *(obubonero 20)*

**ALICE JANET NAMAGANDA: Ebitotome Ebiseeneekerevu.**

Ddamu nnamba **7(a)** oba **7(b)**

1. (a) Soma ekitontome kino n’oluvannyuma oddemu ebibuuzo ku nkomerero yaakyo.

**ENJALA**

Enjala etuggyiddeyo enjala

Abalina ebyala kati bayala

Tebasaasira batta na njala

Tefube nnyo tuve mu yala.

Afirika twesiimye

Tulina akalembereza

Kakuba katonnyerera

Budde bunnyogoogerevu

Mulimi alina eddembe.

Enjala ekuba ebyalo

Njala ekuba engajaba

Enjala ekuba amayu

Enjala ebuza amagezi

Enjala ebuza eddembe

Abanoonyi b’obubudamo lwa njala

Abantu bakireereese lwa njala

Amaka okufa okuzika lwa njala.

Enjala egoba abagenyi

Bo tubamanyi bageyi

Enjala olumu etuubya

Enjala olumu eserebya

Enjala esaza entotto

Enjala kkoyi yantama

Etugumbula ebbujje

Enjala kkoyi yantama

Eswaza amawanga

Enjala kkoyi yantama

Eddusa abasajja mu maka.

Enjala yavaawa okujja?

Twalekeerera ebyalo ne tutalima?

Ennimiro twazireka ne tusejjera?

Ebibanja baatugula twadda mu biswa?

Omusana gwatwokya ye tunadda wa?

Banna Yuganda bannange kye mbakuutira

Tulime emmere etumala n’okutundako

Tubikyalire ebyalo ebyali bizise

Ensigo embala ezizze tuzinyiikize

Tukole nga bajjajja abaatusookawo.

**Ebibuuzo:**

1. Omuwandiisi biki by’akonyeeko ebivaako enjala. *(obubonero 4)*
2. Lwaki omuwandiisi addiggana ekigambo “enjala” *(obubonero 6)*
3. Omutontomi anyuvuwazizza atya ekiyiiye kino? *(obubonero 8)*
4. Nyonnyola amakulu g’ebigambo bino nga bwe bikozeseddwa mu kitontome kino.

* Enjala etuggyiddeyo enjala
* Ebbujje

**Oba**

(b) Nyonnyola amagezi Namaganda g’atuwa ge tuyinza okwesigamako okutaasa obutonde bw’ensi. *(obubonero 20)*

**BIKOMYE WANO**