# P360/2 LUGANDA

Paper 2

# Jul/Aug. 2023

3 hours



# UGANDA TEACHERS’ EXAMINATIONS SCHEME

**Uganda Advanced Certificate of Education**

**EBIBUUZO BY’OKWEGEZAAMU EBYAWAMU LUGANDA**

(Okukyusa, Okuwandiika emboozi, Okusoma bwino n’okufunza)

# Olupapula olw’okubiri

Essaawa ssatu (3)

# EBIGOBERERWA:

*Olupapula luno lugabanyiziddwamu ebitundu bina* **A***,* **B***,* **C** *ne* **D***. Ebitundu* **A***,* **C** *ne* **D** *bya buwaze.*

*Mu kitundu* **B***, oweereddwa eby’okulondako by’oyagala okuddamu. Ddamu nga bw’olagiddwa mu buli kitundu.*

*© 2023 Uganda Teachers’ Examinations Scheme*

**Bikkula**

**EKITUNDU A**

*Ddamu* ***1 (a)*** *ne* ***1 (b)***

1. (a) Kyusa ekitundu kino okizze mu Luganda. *(obubonero 15)*

**WOMEN IN PAST TIMES.**

Before the coming of the Europeans, women were very much marginalized yet they played a big role in the society. These injustices denied our grandmothers joy and happiness and put them in a state of suffering and misery. None of us has applied to be born a male or female. It is the will of God that one is born a male while another a female.

By giving birth to a girl child, the suffering started right away at birth. The moment a woman produced a girl, they would not consider her important and not cook for her good food. There would be no moments of joy, words would circulate that she has come to put the clan to an end. In some societies, they would not light fire for warming the mother. Among some people, the man would refuse to hold the child for some time, reason, “just because the child is born a girl”.

Women in the past were denied and exempted from eating some kinds of food. Actually, all delicious foods were denied.

They would be eaten by men and yet it was a woman who needed such a kind of nutritious food most especially during pregnancy and breast feeding. Examples of foods that were denied included milk, eggs, fish, grasshoppers, chicken and goats’ meat. This kind of malice would put the mother at a disadvantage of producing children who are malnourished and hence susceptible to different diseases that claimed their health.

*(Extracted from; “A woman is a precious Jewel” by Scholar Kakuru 2021)*

(b) Kyusa ekitundu kino okizze mu Luzungu. *(Obubonero 15)*

**ENKWATA Y’OBUDDE EMBI ETWAVUWAZZA.**

Ffenna obudde tulina bwa kyenkanyi wabula bw’omala n’olaba abantu abamu nga bagaggawala nnyo ate abalala ne basigala nga beeyaguza luggyo weewuunya!

Abagaggawala, obugagga bwabwe bujja ng’amagoba g’enkozesa y’obudde ennungi, kitegeeza nti ekikolebwa mu biseera by’olina kati kisobola okubbulula oba kukubbika.

Bw’oba otunuulidde n’obwegendereza obuwangwa bw’abantu abamu mu Afirika olaba ng’embeera zaabwe buli kintu bakikola tebafudde ku budde, gamba ebiseera byabwe ebisinga babimalira mu bintu nga; okunyumya emboozi empanvu n’ennyimpi, okwebaka, okunywa omwenge n’ebirala ebitagasa nnyo. Kya nnaku nti n’okutuuza leero enkwata y’obudde wano mu Afirika ekyali mbi nnyo ekireetedde Afirika obutakulaakulanira ku misinde gye gimu ne Ssemazinga endala.

Okunoonyereza kulaga nti bannaffe abeeru bo mu mbeera zaabwe zonna temuli kumala budde era nga n’okukwata ebiseera ebiragaane bakumanyi nnyo. Ekirala nti n’ebiseera byabwe ebisinga mu lunaku babimala mu kukola, kale ebiseera by’okuwummula baba na bitono bw’ogeraageranya n’abantu b’omu Afirika. Eky’akabi, bwetuba tukoppa abeeru tubakoppa ebyo ebitatugasa so singa tubakoppako ebyo ebitugasa gamba nga enkwata y’obudde ennungi twalibadde tuli wala nnyo!

**Bikkula**

**EKITUNDU B**

*Kola* ***2(a)*** *oba* ***2(b*)**

1. (a) Ku mitwe egikuweereddwa wammanga londako gumu oguwandiikeko emboozi ya bigambo 350 – 400. *(obubonero 30)*
2. Obwato bufa magoba
3. “Okudibya eby’obuwangwa y’ensibuko y’emitawaana awamu n’emiteeru egiri mu ggwanga.” Kubaganya ebirowoozo.
4. Nneevuma ekyamunkwanyisa.
5. Engeri ab’edda gye baakuzangamu abaana baabwe.

**Oba**

(b) Ku mitwe egikuweereddwa londako ebiri(2) buli gumu oguwandiikeko emboozi nga bw’olagiddwa.

(*Buli mutwe* o*bubonero 15)*

1. Wandiikira omukulu akulira Poliisi mu Yuganda ng’omuwa amagezi ku ngeri y’okulwanyisaamu enguzi mu ggwanga. (Kozesa ebigambo 150 – 200).
2. Ggwe musomesa akulembeddemu ekibiina ky’olulimi Oluganda okugenda mu Lubiri e Mengo mu mwoleso gw’ebyobuwangwa. Wandiika alipoota gy’onoowa omukulu w’essomero nga mukomyeewo. (Kozesa ebigambo 200).
3. Wandiika omuko mu mawulire ng’ovumirira okuzannya zzaala

(Kozesa ebigambo 150 – 200)

1. Wandiika sitetimenti ekwata ku musango gw’okulwana ne mukwano gwo n’omutuusaako ebisago eby’amaanyi poliisi gw’ekuvunaana.

**EKITUNDU C**

1. Soma ekitundu kino n’oluvannyuma oddemu ebibuuzo ku nkomerero yaakyo.

*(obubonero 20)*

Bbalaza ya 30 Museenene 1953 yajjula kazigizigi. Ssekabaka Edward Muteesa II yagenda e Ntebe okusisinkana ne Gavana Sir Andrew Cohen; olwo nga Kabaka ali n’oweekitiibwa Pawulo Kavuma. Gavana yalagira Kabaka ateeke omukono ku kiwandiiko ekyali kigenderera okugatta amawanga ga Afrika ey’ebuvanjuba; Yuganda, Kenya, Tanganyika ne Zanziba, lifuuke eggwanga limu; mu kye baayita East African federation.

Muteesa yeerema nga kitaawe Daudi Ccwa bwe yali yeeremye ku nsonga y’emu mu 1927. Ensonga eyaleetera Ccwa ne Muteesa okulemera ku nsonga, baalaba nga singa Buganda egattibwa ku nsi zino, Obwakabaka bwali bujja kufeebezebwa, anti Kabaka si ye yali ajja okuba omufuzi wa Federesoni eno, n’olulimi Oluganda lwandibadde mu lusuubo, anti olulini Oluswayiri lwe lwandibadde lukozesebwa.

Muteesa yagamba Gavana amuleke amale okugenda yeebuuze ku bantu basatu; Olukiiko, Olukiiko lwa Baminista n’Abaganda. Kabaka bwe yagaana okussa omukono ku kiwandiiko, Gavana n’amuwaggangusa era n’alagira Obuganda bulonde Omulangira omulala adde mu bigere bya Muteessa. Nabo kye baakola kwe kulonda erinnya ly’Omulangira Edward Fredrick David William Mutebi Luwangula Muteesa II ne baliwa Gavana.

Bwe yalaba ng’erinnya lya Kabaka gw’agobye ate lye balonze ne yeecwacwana. Bwe yajja mu Bulange, Obuganda ne bumucoomera. Baamukuba amagi amavundu, baamuyiira enfuufu, baamukuba ebisubi n’emizindaalo gy’omu Bulange ne bagikutula waya.

**Bikkula**

Abaganda baawawaabira Gavana omusango era Omulamuzi agenda okwetegereza obujulizi obwaweebwa enjuyi zombie, teyalina buyinza buwaggangusa Muteesa. Eno ye yafuuka eggombo era ennyimba n’ebitontome byayiiyizibwa nga birimu ebigambo ebyo. “Teyalina buyinza”. Muteesa yakomawo n’obuwanguzi mu 1955.

Okuva olwo Abaganda beeyongera ekwagala eggwanga lyabwe n’olulimi lwabwe, era n’ettutumu lya Kabaka lyeyongera baasaba olulimi Oluganda lufuulibwe olulimi lw’eggwanga, era ne basaba Gavumenti enkuumi erangirire nti mu Buganda wonna waleme kubaawo muntu asinga Kabaka kitiibwa. Okuwaggangusibwa kuno kwaleeta obumu mu bantu ba Yuganda era ng’okuva mu buli kitundu kya Yuganda obubaka obunakuwalira okumu ne Buganda nga buyiika nga mazzi. Eddiini ennansi yafuna ettutumu engwira ettutumu lyazo ne liddirira.

Abazungu bwe baalaba Abaganda banyiize olw’okuwaggangusa Kabaka waabwe ne basalawo okubasanyusa nga bongeza ebbeeyi y’emmwanyi okuva ku ssente 60 okutuuka ku 120/=.

(Kisimbuddwa mu Entanda ya Buganda, Mugulansigo – Muzigo – 2005).

**Ebibuuzo:**

1. Nsonga ki eyasisinkanya Ssekabaka Edward Muteesa II ne Gavana Sir Andrew Cohen? *(obubonero 02)*
2. Nyonnyola ensonga eyalemesa Ssekabaka Edward Muteesa II okukkaanya ne Gavana lwe baasisinkana *(obubonero 03)*
3. Menya abantu Ssekabaka Muteesa II be yalina okusooka okwebuuzaako nga tannatuukiriza kya Gavana. *(obubonero 03)*
4. Nyonnyola ensonga eyajja Gavana mu mbeera. *(obubonero 02)*
5. Laga ebintu eb’enjawulo okuwaggangusibwa kwa

Sir Edward Muteesa II bye kwaleeta. *(obubonero 06)*

1. Nyonnyola amakulu g’ebigambo bino nga bwe bikozeseddwa mu kitundu ky’osomye. *(obubonero 04)*
2. Yeerema
3. Okufeebezebwa
4. Yeecwacwana
5. Buyiika nga mazzi.

**EKITUNDU D**

1. Funza ekitundu kino mu bigambo nga 100. *(obubonero 20)*

Yafeesi mwenkolera nfuna ebbaluwa nnyingi. Oluusi zimpitirirako kubanga ziba zisukka olukumi buli mwezi. Ebbaluwa zino zonna ziyita mu mikono gyange era nina okulaba nga zonna zisomwa, ezeetaagisa okuddamu ne ziddibwamu. Nzuukuka mu matumbi budde ne ntandika omulimu gwange ogw’okusoma ebbaluwa awamu n’okuziddamu. Olwali olwo Mukama Katonda Ddunda Nnamugereka ng’aŋŋonnomolako ekirabo. Ye nno olowooza kirabo ki. Mba ndi awo ku mulimu gwange ogw’okusoma amabaluwa ate nga nfuna ebbaluwa. Eno yaliko mannya gange era saagitwala nga kikulu, nasooka ne ngissa ku bbali nsooke mmalewo ebbaluwa ze nnali neesalidde. Olwazimala bwe nti nga mbakana nakusumulula yange nagisoma emirundi egiwerako kuba obubaka obwalimu nnali si bukakasa anti yali enkuza ku mulimu. Essanyu lye nnafuna lyali likirako omwoki wa gonja.

Nga mmaze okukuzibwa ku mulimu nalina okukyusa ggende mu yafeesi empya eyali empeereddwa ntandike okukakkalabya emirimu gyange egyali gimpeereddwa. Nga ntuuse mu yafeesi nalaba ebbaluwa empitirivu

**Bikkula**

ezaali zisaasaanye buli wamu kyokka nga si nsumulule. Nneewuunya engeri ebbaluwa zino gye zaali zituuse mu yafeesi munda kyokka nga ku zo tekuli n’emu nsumulule.

Ebbaasa zaali zijjudde enfuufu era nga zigubaagubanye ng’akettaano. Enkyanziggya enviiri ku mutwe nga zonna ziriko erinnya lye limu, essimu y’emu, endagiriro y’emu, ziwandiikiddwa mu mukono gwe gumu ate nga era zisaba ekintu ky’ekimu.

Omuvubuka ayonja yali azikuŋŋaanya azitwale azisuuleyo ebweru ne mmugamba asooke azimpe era nasumulula emu ne ngisoma. Yali ewandiikiddwa omu ku bakozi ng’egenda mu kitongole ky’ebyensimbi mu kampuni. Mu bbaluwa eno omukozi yali asaba akulira ekitongole ky’ebyensimbi amusasule omusaala gwe kubanga yali mulwadde nnyo era nga yeetaaga ssente ze mu bwangu asobole okufuna obujjanjabi obwamangu. Yamutegeeza nti alina obulwadde obwali bumufenkenya era nga bukosezza nnyo ekibumba kye.

Nasoma ebbaluwa eyookubiri era ng’eri ku nsonga y’emu wabula yo ng’eraga nti yagiwandiikira mu bulumi obw’ekitalo. Nasoma eyookusatu n’eyookuna nga nazo ziri ku nsonga y’emu. Natandika okwebuuza omuntu oyo eyali atuulira ebbaluwa z’abantu ng’enjogera y’ennaku zino bw’eri. Ebbaluwa gye nasembayo okusoma yali esaba ab’ekitongole kino bamukwatirwe ekisa awamu n’abomumaka ge bakwate essimu zaabakubiranga. Nasalawo okukwata essimu yange nkube ku nnamba y’essimu eyali mu bbaluwa eyasembayo,yavuga naye nga tewali agikwata. Nagiddamu era eddoboozi ly’omukyala eseeneekerevu lyanziramu.

Namweyanjulira era ne mubuulira n’ekitongole gye nnali nsinzidde okukuba essimu. Yasooka n’asirikamu era oluvannyuma namunyonnyola nti nnali nsaba kwogeramu na nannyini ssimu eyo.

Yanziramu nti bba teyeenyeenya,tayogera era nga talya, yali tasobola nakumanya nti waliwo omuntu amutudde ku lusegere. Yayongera okunyinyonnyola engeri gye bamaze ebbanga lyonna nga bawandiika ebbaluwa basobole okufuna omusaala gwe naye nga tewali abaddamu. Nakola kyonna kye nsobola ne mbaweereza ebyokulya n’ebyokunywa awamu n’ensimbi entonotono ze nnalinawo wabula olwaggya essimu ku kutu bwe nti ne ntandika okunoonyereza omuntu eyagaananga okuwaayo ebbaluwa zino. Oluvannyuma ennyo nakizuula nga mukwano gwe eyali akolera mu kitongole gwe yali yeesize okuleeta ssente ze kuba baali bava ku kyalo kimu, ssente yaziggyangayo era n’azikuba ettama nolwekyo buli bbaluwa eyatuukiranga ewuwe ng’eyo tagiwaayo y’ensonga eyaviirako okujjula mu yafeesi. Kale abantu ettima eryenkanidde awo balirikomya ddi?

**BIKOMYE WANO**